OFICIAL Paul Papp a semnat! "Mult succes"
Fostul internațional român se află la Petrolul Ploiești din februarie 2023.
Cotat la 500.000 de euro de site-urile de specialitate, Paul Papp a fost adus pe "Ilie Oană" în urmă cu mai bine de un an liber de contract de la Universitatea Craiova.
Paul Papp a semnat! "Mult succes"
Marți după-amiază, Petrolul Ploiești a anunțat pe rețelele social media că Paul Papp a semnat prelungirea contractului și va rămâne la club până în 2025.
Fotbalistul a bifat 39 de apariții la "lupii galbeni" și a reușit să-și treacă numele pe tabela de marcaj o singură dată. Pe deasupra, Paul Papp a oferit și două pase decisive.
"Fundașul de fier al echipei noastre și-a prelungit contractul cu Petrolul Ploiești pentru încă un an, până în 2025!
Paul Papp a ajuns în haita lupilor, în februarie 2023 și are 39 de apariții în tricoul galben-albastru!
Mult succes, Paul Papp!", se arată în comunicatul oficial emis de "lupii galbeni".
De-a lungul carierei sale fotbalistice, Paul Papp a fost legitimat la echipe precum Unirea Dej, FC Botoșani, FC Vaslui, Farul Constanța, Chievo Verona, Astra Giurgiu, FCSB, FC Wil 1900, Karabukspor, Sivasspor, Universitatea Craiova și Petrolul Ploiești.
Cele mai multe prezențe le-a bifat la FC Vaslui, 90, unde a înscris șase goluri și a înregistrat aproape 8000 de minute petrecute în echipamentul clubului.
Petrolul Ploiești, în această stagiune
"Lupii galbeni" se află pe locul 10 în play-out-ul Superligii României cu 21 de puncte. În prima etapă, Petrolul Ploiești a învins-o "acasă", pe "Ilie Oană", pe FCU Craiova cu 1-0.
Pentru ploieșteni urmează confruntarea cu Dinamo București de luni, 1 aprilie, de la ora 20:30, în cea de-a doua rundă a play-out-ului Superligii României.
Urmăriți SPORT.RO și pe Google News